石房有

石房有，俗稱「大波Man」，祖籍廣東省海豐市，香港激進建制派人士，香港親共團體「忠義民團」成員，曾經做過香港警察。由於佢不時同香港民主派人士針鋒相對，所以佢得到一啲傳媒嘅關注，另外佢亦有「大波Man」、「碌梯Man」、「Running Man」、「墮波Man」、「大肚Man」等稱號。

事件同爭議 
環繞石房有嘅事件，好多都係同佢高調支持政府或香港警察，或者干擾民主派活動有關。不過，石房有所發起嘅行動，除咗有時會引用假新聞，被民主派人士取笑之外，都唔係一面倒受到政府或警察嘅支持。例如喺2021年，政府以國安法控告47位民主派和平初選參選人同主辦者「串謀顛覆國家罪」，3月1日喺西九龍裁判法院嘅開審時候，佢亦有踩場，但就有傳媒報道一啲警察私下埋怨，佢嚟到反而搞到要警察護送佢，覺得佢唔嚟好過。

2019年12月號召「愛中國護港大集會」演變成記者被襲擊 
喺2019年香港區議會選舉，親中派因為支持逃犯條例修訂遭遇大敗，石房有喺12月7號號召親中派支持者，喺灣仔港灣道花園舉行「愛中國護港大集會」，得到香港政研會鄧德成，華記茶餐廳東主楊官華等激進親中共派人士出席支持。佢哋聲稱選舉不公，要求重新點票，又話區議員參選人嘅學歷同門檻太低，要港府重新檢討法令。期間有浸會大學學生會編輯委員會，無綫新聞、香港01同埋大公報嘅記者，被集會人士襲擊及包圍。

支持富臨集團拖欠薪金 
喺武漢肺炎疫情期間，唔少公司面對經營困難，但有啲食肆就被指借肺炎來剝削員工。其中富臨集團喺2020年5月被指控以無薪假之名，迫使工友無限期停薪留職。協助工友嘅飲食及酒店業職工總會及民主派民協區議員楊彧同何啟明，喺5月10號連同幾名工友前往富臨皇宮美孚分店抗議，石房有當時在場叫囂，在場人士問石係咪老闆欠薪就係正確，石房有即刻答「係」，最後石房有得到警察好似佢嘅私人保鑣咁護送佢離開 。

到英國駐港總領事館請願 當場撕毁已被剪角BNO 
2020年6月初，因應香港局勢惡化，英國外相藍韜文公開表示有意放寬英國國民護照持有人嘅居留期限後，石房有聯同公民力量發言人林宇星，激進建制派高松傑等人，去到英國駐港總領事館前撕毁BNO同埋宣讀「我是中國人」聲明，又話自己俾英國殖民地政府蝦過，修改BNO居留期限係「政治干預」，表明唔會續領。不過唔少媒體都拍攝到，佢哋手持嘅BNO早已過期，並已被剪角，唔可以攞嚟用。

騷擾參加民主派初選人士的拉票街站 
2020年7月11號傍晚6時，喺民主派初選當日，前香港眾志秘書長黃之鋒喺太古康怡廣場外為袁嘉蔚拉票嘅時候，石房有忽然現身騷擾佢哋嘅拉票活動，用電話拍攝佢哋，又指罵黃之鋒係「漢奸走狗」，又引述之前已被多方證明不實嘅假新聞，屈對方拎咗2,000萬買樓。擾攘約10分鐘後，在場好多人指罵石房有，結果石房有自行離開現場。

香港人